KYK: Willem Breytenbach in hegtenis geneem | Netwerk24
Deur Maygene de Wee en Jaco Marais 03 Desember 2019 13:08
Willem Breytenbach, sakeman, oudonderwyser en voormalige Media24-werknemer, is Dinsdag by 'n psigiater se praktyk in die kusdorp Hartenbos aan die Suid-Kaapse kus in hegtenis geneem. Hy was pas klaar met sy sessie toe hy in hegtenis geneem is.
Willem Breytenbach kort nadat hy in hegtenis geneem is. Foto: Jaco Marais
Breytenbach is eers teruggeneem na sy bejaarde moeder op Reebok se huis. Hy het 'n ander hemp aangetrek en is met 'n blou plastieksak in die hand na die speurders se wit Anvanza begelei. Hy het diep gesug toe hy om kommentaar gevra is, maar nie geantwoord nie.
Die speurders het Dinsdagmiddag eers by Breytenbach se ma se huis na hom gaan soek. Net sy ma en skoonsuster was by die huis. Hulle het gesê Breytenbach is by sy psigiater op Hartenbos.
Willem Breytenbach is Dinsdag by sy psigiater se praktyk in Hartenbos in hegtenis geneem. Foto: Jaco Marais
Een van die drie strafregtelike sake is dié van Deon Wiggett, die Johannesburgse kopieskrywer wat Breytenbach in podsendings wat oor 'n tydperk van vier weke uitgesaai is, geïdentifiseer het as die man wat hom glo as 'n tienerseun seksueel aangerand het deur hom (Wiggett) in sy "mond te verkrag".
Nog beweringe teen Breytenbach word ondersoek.
Breytenbach (55) het nadat die eerste podsending uitgesaai is, nie net sy spoor op sosiale media uitgewis nie, maar ook sy onderneming, Lightspeed Digital Media, wat in die Cape Living-gebou in Pepperstraat, Kaapstad, gesetel was, se deure gesluit.
Hy het toe na Reebok uitgewyk, waar hy volgens bronne wat die huis die afgelope twee weke dopgehou het, feitlik 'n kluisenaarsbestaan gevoer het. Hy het twee weke gelede met Netwerk24 se eerste besoek aan die huis gesê hy sien om na sy bejaarde ma en hy gaan nie oor die beweringe teen hom kommentaar lewer nie.
Willem Breytenbach is geboei voordat hy na die kantoor vir gesinsgeweld, kinderbeskerming en seksuele misdrywe in Mosselbaai geneem is. Foto: Jaco Marais
Breytenbach het sy loopbaan as onderwyser by Grey-kollege in Bloemfontein begin, waarna hy by die Hoërskool Willowmore in die Oos-Kaap en die Hoërskool Langenhoven op Riversdal skoolgehou het.
Hy was in die jare daarna onder meer onderwysverslaggewer en nuusredakteur by Die Burger en het die maatskappy se skoolkoerantprojek help bestuur.
Hy het ook in die koerant se promosie-afdeling gewerk, in Indië diens gedoen, was uitgewer van Media24 se weeklikse tydskrifte en het die marktedepartement van die tydskrifafdeling (wat advertensieverkope en sirkulasiebestuur insluit) gelei.